**Magne Fjeld** (født 19. september 1939 i Drammen) er dr.techn. i teknisk kybernetikk og tidligere direktør i Statoil og Elkem, samt professor ved Norges teknisk-naturvitenskapelige universitet og Universitetet i Nairobi.

I 1997 var han med på å legge grunnlaget for oppstarten av Birdstep Technology (nå Techstep). Han var også en av grunnleggerne av foretaket Minipower AS, som startet opp i 2007.

Utdannelse
----------

Fjeld ble uteksaminert fra elektroavdelingen ved Norges tekniske høgskole (NTH) i 1964, og tok graden dr.techn. samme sted i 1972. Han har også deltatt i den franske institusjonen INSEADs IEP-program (International Executive Program).

Arbeid
------

1964–|965 tok han sin verneplikt ved å arbeide som forsker ved FFI på Kjeller. Her bidro han til en betydelig forbedring av styresystemet på Pingvinraketten, som medførte årelang kontakt med dette utviklingsmiljøet og Kongsberggruppen.[] Før han tok doktorgraden arbeidet Fjeld ved NTH og i SINTEF som stipendiat. I 1972 ble han doctor technicae ved NTH, og i perioden 1973-1975 var han gjennom Norad professor ved University of Nairobi. Han vendte senere tilbake til SINTEF. Han var deltidsprofessor ved Institutt for Teknisk Kybernetikk ved NTNU i 25 år.

I årene 1967–1979 utviklet Fjeld teoretiske innovasjoner innenfor matematisk ulineær systemdynamikk. Spesielt arbeidet han med invarianter i kjemiske reaksjonssystemer og med periodiske prosesser, og bidro til utviklingen av fagfeltet med sine originale bidrag til forståelse av betydningen av ikke-konvekse hastighetsfelt, som han utnyttet for stabilisering av dynamikk med manglende stabilitetsegenskaper.[] Disse arbeidene ble publisert i kjemisk-vitenskapelige tidsskrifter. Fjeld var også den første som demonstrerte matematisk at ulineær prosessdynamikk kunne gi høyere omsetningsgrad enn et maksimumspunkt som var statisk optimalt, ved å påtrykke periodiske eksitasjoner av pådragsvariabler til den kjemiske prosessen.[]

I 1979 ble han ansatt som sjefsingeniør i AccuRay Corp. i Columbus i Ohio. Fra 1983 var han forskningsleder av enheten for systemteknologi i Statoil, og ble senere leder av avdelingen for energimarkedsanalyse, som var et rådgivende organ for konsernledelsen. Deretter ble han assisterende direktør i divisjon Raffinering og Markedsføring. Han utviklet Statoils første teknologistrategi.[]

I 1989 ble Fjeld utviklingssjef i Norsk Hydro på Herøya.[] I denne stillingen ledet han blant annet gjennomføringen av en strategisk analyse og revisjon av Hydros teknologisenter på Notodden.[] Fra Hydro gikk han til Elkem ASA, der han ble direktør i Teknologifunksjonen ved hovedkontoret og ansvarlig for IT infrastruktur i konsernet. Han utarbeidet Elkem-konsernets første håndbok med prosedyrer for kapitalinvesteringer, og gjennomførte forretningsstrategiske analyser for alle divisjoner.[]

I 2001 startet han sitt eget rådgivningsfirma, som fikk navnet AS Montanus. Han utførte rådgivning og analyser for Scanwafer, Eramet, Norsun, Scatec, Ceramatec (Salt Lake City), Goodtech, IRIS og Tronrud Engineering. Magne Fjeld var del av kjerneteamet for bygging av Norsuns produksjonsanlegg for solcelle-wafere i Årdal i 2006–2008.[]

Fjeld har ved siden av sitt engasjement for industriutvikling vært aktiv med teknisk-vitenskapelige publikasjoner,tilsammen rundt 35 publikasjoner i internasjonale vitenskapelige tidsskrifter,og i den senere tid med et paper i Open Access-publikasjonen ChemRxiv.org i november 2018. I oktober 2017 var han invitert til Harvard University for å gi råd om forskningen og forelese for en forskerstab.[]

### Verv

Fjeld var i 15 år leder av kontrollkomiteen i NOS (oppgjørssentralen for derivater ved Oslo Børs).[] Han var rådgiver og evaluator av søknader og prosjekter under EU-kommisjonens og Eurekas forskningsprogrammer fra 2001–2010, og var i styringen av programkomiteer, og som leder (chair) i organiseringen av internasjonale symposier i Europa og USA fra 1970-årene, spesielt innenfor IFAC og IEEE. Videre har Fjeld vært rådgiver og evaluator for Vinnova siden 2010,
og for Norges forskningsråd (NFR) blant annet i programmene BIA og FORNY.[] I 2010 var Fjeld leder av det industrielle evalueringspanel i NFR som bevilget over 1 milliard over en programperiode på 8 år. Innen NFR utviklet Fjeld strategi for VAREMAT-programmet, og evaluerte senere VAREMAT / P2005-Programmet.[] Han var leder av SAF/NHH-Statoils program for energiøkonomisk forskning.[] Videre hjalp han ledende FoU-institusjoner i Norge med søknader for FoU-infrastruktur på innvilgede 40 MNOK (2011).[] Fjeld er p.t. medlem av direksjonen i Polyteknisk Forening siden 2005, og var medlem av SINTEFS Råd 1988-93. Har har vært styreleder og styremedlem i en rekke forskningsorganisasjoner og mindre teknologiselskaper.[]

### Industrielle Innovasjoner

Magne Fjeld videreutviklet gasservomekanismen i Pingvin-raketten ved FFI i perioden 1964–1965, og utviklet i AccuRay Corp. (som senere ble en del av ABB) styringskonseptet for «Profile Manager» for arkprosesser. Iflg. ABB North America resulterte dette produktet, regnet som systemsalg, i en akkumulert omsetning over 20 år (1982–2002) på minimum 17 milliarder NOK (for de seneste årene er tall ikke tilgjengelig).[] Ved AccuRay Corp. utviklet han også verdens første selvjusterende (adaptive) regulator som industrielt produkt, for fuktighetsregulering på papirmaskiner.[] Han utviklet ved SINTEF et hydrologisk prediksjonssystem for tilsig til kraftmagasiner, basert på Kalman-filter; dette var første gang i verden at Kalman-filtre ble benyttet på denne måten. Fjelds prediksjonssystem ble senere utgangspunktet for opprettelsen av foretaket Powel AS, som markedsførte systemet over hele verden.[]

Utnevnelser og heder
--------------------

Fjeld fikk pris fra J.H.Janson og M.Jansons legat i 1980.[] Han ble utnevnt til Senior Member i Institution of Electric and Electronic Engineers (IEEE) i 1977,[] og til Paul Harris Fellow (i Rotary distrikt 2310) i 2013,[] og ble utnevnt til æresmedlem i Norsk Forening For Automatisering i 1992.[]

Musikkinteresser
----------------

Fjeld var tidligere medlem av Studentorkesteret i Trondheim, og av Nairobi Symphony Orchestra i Kenya.[]

Bibliografi
-----------

* *Stability and control of periodic processes* (avhandling til graden dr.techn. ved NTH, 1971)

Bøker
* *Prosessautomatisering: utsyn over dagens og morgendagens teknologi* (Tapir forlag, 1983)

Medforfatter
* *Reguleringsteknikk 3: Multivariable systemer*, sammen med Jens G. Balchen og Ole A. Solheim (Tapir forlag, 1970 og gjenutgitt 1978, 1979 og 1989)

Spesielle rapporter
* Magne Fjeld: «Hvordan forbedre evne og kvalitet i nyskapingsprosessen: rapport fra idéseminar» (NTVA-rapport 3-1992)

Referanser
----------

1. ↑   byleksikon.drmk.no[Hentet fra Wikidata]
2. 1 2  Hugo Ryvik (3. april 2002). «Kapital slår ut kunnskap» **(norsk)**. Teknisk Ukeblad. Besøkt 13. februar 2018.
3. ↑  Herborg Bergaplass (28. august 2017). «Magne (78) foreleser på universitet i verdensklasse» **(norsk)**. Lierposten. Besøkt 13. februar 2018.
4. ↑  «Gamle synder blir som nye» **(norsk)**. Teknisk Ukeblad. 1. juni 2001. Besøkt 25. februar 2018.
5. ↑  Per Otto Borgen (1. januar 2004). «Fjeld, Magne (\* 19.9.1939)». *Drammen byleksikon* **(norsk)**. Drammen kommune. Besøkt 25. februar 2018.
6. ↑  Runar Rønningen (21. september 1994). «Klar på sin post Elkem ble "PC-fisert" i 1991» **(norsk)**. oslo.net (Hans Petter Holen)]. Arkivert fra originalen 3. november 2004. Besøkt 25. februar 2018.  *Hans Petter Holen er eier av nettstedet oslo.net registreringsopplysninger hos proisp.no*
7. ↑  Kaja Mejlbo (7. juli 2010). «Presidentskifte i Rotary» **(norsk)**. Budstikka. Arkivert fra originalen 26. februar 2018. Besøkt 25. februar 2018.
8. ↑  «Utnytter ikke teknologien» **(norsk)**. Teknisk Ukeblad. 24. mai 2001. Besøkt 25. februar 2018.
9. 1 2  «MAGNE FJELD 60 ÅR 19. SEPTEMBER». *NTBtekst* **(norsk)**. 1. september 1999.
10. 1 2  «Jubilanter. 75 år Dr.tech. Magne Fjeld». *Budstikka* **(norsk)**: 39. 19. september 2014.
11. ↑  Fjeld, Magne (1983). *Prosessautomatisering: utsyn over dagens og morgendagens teknologi*. [Trondheim]: Tapir. ISBN 8251905664.
12. ↑  Balchen, Jens G. Fjeld, Magne og Solheim, Ole A. (1989). *Reguleringsteknikk 3 : Multivariable systemer*. [Trondheim]: Tapir. ISBN 8251902959. CS1-vedlikehold: Flere navn: forfatterliste (link)
13. ↑  Fjeld, Magne (1992). *Hvordan forbedre evne og kvalitet i nyskapingsprosessen: rapport fra idéseminar*. Trondheim: Vitenskapsakademiet. ISBN 8277190018.

Eksterne lenker
---------------

* Profil på LinkedIn

|  |  |
| --- | --- |
| Oppslagsverk/autoritetsdata | Drammen byleksikon
 |